Anførerne for superligaholdene har kåret græstæppet på Aalborg Stadion til ligaens bedste.

Af og til har man hørt fodboldspillere give en dårlig og svær bane en del af skylden for en skidt præstation. Men den undskyldning kan AaB og holdets gæster ikke bruge efter kampe på Aalborg Stadion. Græstæppet er nemlig blevet kåret til landets bedste. Det skriver AaB på sin hjemmeside. Det er anførerne fra de 12 superligahold, der efter hver spillerunde giver underlaget karakterer på en skala fra 1 til 5, og efter sæsonens første 12 spillerunder har det aalborgensiske græs lagt sig i spidsen med et karaktergennemsnit på 4. Det er dog en delt førsteplads, da også Brøndby, Esbjerg og FC Midtjylland har opnået karakteren 4. Anførerne har vurderet FC Nordsjælland til at have den dårligste bane. Holdet spiller som det eneste i Superligaen på kunstgræs, og det begejstrer ikke anførerne, som kun har givet banen et karatergennemsnit på 1.